

**Nr. înregistrare \_\_\_\_\_\_/\_\_\_\_\_\_\_\_\_\_\_\_\_\_\_**

**Aviz,**

**Inspector Şcolar General,**

**Prof. dr. Genoveva Aurelia Farcaș**

**REGULAMENTUL CONCURSULUI DE SELECŢIE A PROIECTELOR**

**CARE VOR FI INCLUSE ÎN CALENDARUL ACTIVITĂŢILOR EDUCATIVE**

**LA NIVELUL JUDEŢELUI IAŞI PENTRU ANUL 2020**

**Art. 1.** Prezentul regulament este elaborat în conformitate cu prevederile art. 81 din Legea educației naționale nr. 1/2011, cu modificările și completările ulterioare, cu Anexa 2 la ordinul ministrului educației, cercetării, tineretului și sportului nr. 3035/10.01.2012 privind aprobarea Metodologiei – cadru de organizare şi desfăşurare a competiţiilor şcolare şi a Regulamentului de organizare a activităţilor cuprinse în calendarul activităţilor educative, şcolare şi extraşcolare, precum şi cu ordinul Ministrului Educaţiei Naţionale nr. 3637/12.04.2016 privind aprobarea condiţiilor de organizare a taberelor, excursiilor, expediţiilor şi a altor activităţi de timp liber în sistemul de învăţământ preuniversitar.

**Art. 2.** Activitățile educative, școlare și extrașcolare sunt realizate în cadrul unităților de învățământ preuniversitar, în palate și cluburi ale copiilor, în tabere școlare, în baze sportive, turistice și de agrement sau în alte unități acreditate în acest sens.

**Art. 3.** **Activitățile educative se desfășoară în afara orelor de curs și aduc elemente de noutate față de disciplinele studiate de elevi prin curriculumul obligatoriu**. Ele pot avea la bază informațiile acumulate și competențele dezvoltate de elevi pe parcursul anului școlar, fiind **complementare sau vizând aplicarea practică** a acestor informații și competențe.

**Art. 4.** Organizarea activităților educative are la bază dorința elevilor de a se implica în proiecte extrașcolare, parteneriatul unității școlare cu alte instituții care pot furniza resurse pentru astfel de activități, dorința profesorilor de a realiza și alte activități, în afara orelor de curs, opțiunea managerilor școlari pentru diversificarea serviciilor educaționale în scopul creșterii atractivității ofertei unității școlare, impactul pozitiv asupra comunității etc.

**Art. 5.** Apelul de propuneri pentru Calendarul Activitatilor Educative Judeţene, numit în continuare C.A.E.J., la nivelul judeţului Iaşi, conţine: *Regulamentul de organizare a concursului de selecţie a proiectelor*, *Formularul de aplicaţie*, *Modelul – structura acordului de parteneriat*, *Fişa de evaluare*, *Raportul de evaluare al proiectului,* termene şi condiţii de participare la concursul de proiecte pentru CAEJ la nivelul judeţului Iaşi pentru anul şcolar respectiv.

**Art. 6.** Concursul de proiecte pentru C.A.E.J. la nivelul judeţului Iaşi se realizează anual, în luna noiembrie. **Termenul limită de depunere a proiectelor pentru CAEJ, la registratura I.S.J. Iaşi, este precizat în adresa de informare a școlilor.**

**Art. 7.** Proiectele pentru CAEJ sunt încadrate în următoarele domenii:

a) artistic, cu subdomeniile: arte vizuale, teatru, literatură, folclor, tradiții și obiceiuri, culturi și civilizații, muzică, dans;

b) ecologie și protecția mediului;

c) educație civică;

d) sportiv-turistic;

e) tehnic;

f) științific

g) noile educaţii.

**Art. 8.** (1) Instituțiile eligibile să depună proiecte pentru includerea în CAEJ la nivelul judeţului Iaşi sunt: Inspectoratul Şcolar Judeţean Iaşi, Casa Corpului Didactic Iaşi, Centrul Județean de Resurse și Asistență Educațională Iaşi, Palatul Copiilor Iaşi, cluburile copiilor din judeţul Iaşi, unitățile de învățământ preuniversitar din judeţul Iaşi.

(2) Instituțiile menționate la alin. (1) pot încheia parteneriate publice sau public-private cu alte unități de învățământ, cu organizații neguvernamentale, cu firme private, cu autoritățile publice locale, cu biblioteci, case de cultură, tabere școlare, cu alte instituții ale statului etc.

(3) La implementarea proiectelor pot contribui și consiliile şcolare ale elevilor, precum şi Consiliul Judeţean al Elevilor Iaşi.

(4) **O unitate de învăţământ poate depune maximum 2 proiecte** **pe domenii diferite,** pentru includerea în CAEJ la nivelul judeţului Iaşi. **Palatul poate depune maximum 10 proiecte** pentru includerea în CAEJ la nivelul judeţului Iaşi, iar un **club al copiilor - 4**.

**Art. 9.** (1) Proiectele eligibile pentru înscrierea în CAEJ la nivelul judeţului Iaşi sunt doar cele care au ca grup țintă copiii și adolescenții, preșcolari și elevi, implicați direct în activități extrașcolare, în cadrul unităților de învățământ preuniversitar, precum şi în cadrul palatului și cluburilor copiilor. Se pot propune și activități dedicate profesorilor care instruiesc sau antrenează participanții-copii, cum ar fi: simpozioane, prezentări, ateliere, schimb de bune practici și alte activități de acest tip, fără ca proiectul să se limiteze la acestea.

(2) Proiectele eligibile pentru înscrierea în CAEJ la nivelul judeţului Iaşi conţin doar activităţi educative la care **nu se percepe taxă de participare pentru elevi**. Se atasează angajamentul unităţii de învăţământ referitor la organizarea proiectului fără nicio taxă de participare.

(3) Un proiect depus de o unitate de învăţământ este eligibil pentru înscrierea în CAEJ la nivelul judeţului Iaşi, dacă participă **minim 10 unităţi de învăţământ din judeţul Iaşi**. **Pentru participare nu este necesar acordul de parteneriat.**

(4) Un proiect este eligibil pentru înscrierea în CAEJ la nivelul judeţului Iaşi, dacă se desfăşoară în **perioada anului calindaristic** şi are **durata de minim 2 luni**.

**Art. 10.** Proiectele care vor fi depuse în vederea evaluării pentru includerea în CAEJ trebuie să conțină următoarele elemente de bază:

a) rezumat de maximum 1000 caractere (tipul activităților proiectului: concurs, festival, expoziție etc.; perioada de desfăşurare; număr de elevi implicați; parteneri)

b) argument

c) scop

d) obiective (maximum 5)

e) grup țintă

f) beneficiari

g) impactul proiectului

h) resurse (umane, materiale, financiare, de timp)

i) descrierea activităţilor (denumire, loc, perioadă, responsabili, rezultate aşteptate, indicatori prin care rezultatele pot fi urmărite)

j) buget

k) evaluare

l) diseminare

m) sustenabilitate.

**Art. 11.** La depunerea proiectului ce candidează pentru includerea în CAEJ, aplicantul trebuie să respecte următoarele reguli:

a) dosarul va cuprinde următoarele documente: **Formularul de aplicație pentru proiecte CAEJ, care nu va depăși 6 pagini**, completat cu caractere Times New Roman, dimensiunea 12 (un exemplar); **Acordul de parteneriat cu Inspectoratul Şcolar Judeţean Iaşi**, înregistrat în instituţia/unitatea iniţiatoare şi la I.S.J. Iaşi, semnat şi ştampilat numai de instituţia/unitatea iniţiatoare (2 exemplare, în original**); regulamentul de participare şi regulamentul de organizare în cazul proiectelor – concurs (**un exemplar); **raportul de evaluare pentru ediția anterioară**, avizat de monitorul judeţean (un exemplar); acorduri de parteneriat cu instituţii implicate în organizare sau ONG-uri, înregistrate, semnate şi ştampilate de către toţi partenerii (un exemplar, în copie); **angajamentul unităţii organizatoare de nepercepere a taxei de participare; opis al dosarului**.

b) pe copertă/prima pagină se vor preciza clar: titlul proiectului, ediţia; domeniul; numele instituției/unității de învățământ aplicante; adresa completă, telefon, e-mail, site; coordonator(i) proiect și persoană de contact (nume şi prenume, funcţie, date de contact); data/perioada de desfășurare a activității cheie; numele și semnătura reprezentantului legal şi ștampila instituției; numele și semnătura consilierului educativ.

c) toate documentele care fac parte integrantă din proiect trebuie numerotate şi organizate într-un dosar cu separatoare pentru a simplifica activitatea comisiei de evaluare.

**Art. 12.** (1) Proiectele se depun la registratura I.S.J. Iaşi.

(2) Proiectele transmise după termenul de predare nu vor intra în evaluare.

(3) Toate proiectele vor fi avizate de catre consilierul educativ din unitatea aplicantă.

(4) Proiectele propuse sunt respinse în următoarele situații:

a) proiectele conțin activități care nu fac parte din categoria activităților educative;

b) proiectele nu respectă condițiile de eligibilitate de la art. 9;

c) proiectele nu respectă regulile de la art. 11;

d) proiectele sunt evaluate cu un punctaj mai mic de 60 puncte.

**Art. 13.** (1)Elaborarea CAEJ la nivelul judeţului Iaşi se face anual, în urma unui proces de selecţie a proiectelor realizat de I.S.J. Iaşi.

(2) Comisiile de evaluare a proiectelor educative depuse sunt formate din specialişti: Inspector activităţi extraşcolare, inspectori de specialitate, metodişti pentru activitatea educativă, directori adjuncţi, consilieri educativi, membri ai Consiliului consultativ al I.S.J. Iaşi pentru activitatea educativă.

(3) Comisiile de evaluare preiau, pe baza proceselor – verbale, toate proiectele din domeniul/ subdomeniul respectiv şi le evaluează pe baza Fişei de evaluare.

(4) La finalul evaluării, comisiile predau inspectorului pentru activităţi extraşcolare, pe bază de proces – verbal, proiectele evaluate, proiectele propuse pentru CAEJ la nivelul judeţului Iaşi şi proiectele respinse. Nu se depun contestaţii.

(5) Dupa obţinerea avizului Inspectorului Şcolar General al I.S.J. Iaşi, CAEJ este finalizat şi postat pe site-ul I.S.J. Iaşi.

(6) După elaborarea CAEJ, I.S.J. Iaşi semnează şi ştampilează acordurile de parteneriat cu instituţiile/unităţile aplicante ale căror proiecte sunt incluse în CAEJ şi restituie un exemplar instituţiilor/unităţilor aplicante.

**Art. 14.** (1)La toate proiectele incluse în CAEJ la nivelul judeţului Iaşi, organizate sub formă de concurs, se pot acorda premii (I, II, III), mențiuni și premii speciale.

(2) Modul de jurizare și modul în care se acordă premiile sunt precizate în regulamentul concursului.

(3) **Numărul total de premii I, II, III și mențiuni nu poate depăși 30% din numărul total de participanți** (individuali sau echipaje/formații/ansambluri) pentru fiecare categorie de concurs. Acest aspect va fi menţionat şi în acordul de parteneriat cu I.S.J, la atribuţiile I.S.J.

(4) Instituția organizatoare, respectiv partenerii sau sponsorii pot acorda și premii speciale.În cadrul fiecărui proiect pot fi eliberate diplome de participare, semnate doar de şcoala organizatoare, și diplome pentru premii și mențiuni, certificate prin semnătura inspectorului școlar general, a inspectorului pentru activități extrașcolare și ștampila I.S.J. Iași, cu numărul de înregistrare al proiectului.

(5) **Diplomele vor avea avea în corpul textului precizarea referitoare la poziția proiectului în CAEJ și, obligatoriu, număr de înregistrare. Acestea vor fi înaintate la I.S.J. Iaşi, însoţite de un tabel justificativ pentru numărul de premii acordate.**

(6) Cheltuielile de organizare sunt suportate de organizatori. I.S.J. Iaşi nu asigură finanţare.

(7) Inspectorul pentru activităţi extraşcolare monitorizează direct sau prin delegarea metodiştilor/membrilor consiliului consultativ desfăşurarea activităţilor din CAEJ.

(8) La finalul proiectului se întocmește un raport atât în format electronic, cât și pe suport hârtie, care se trimite inspectorului pentru activităţi extraşcolare.

**Inspector activităţi extraşcolare,**

**prof. Alla Apopei**